Til formannskapet i Aukra kommune

**Kommentar og innspel til planar om stort, ikkje lukka lakseoppdrett imed påverknad for gyte- og fiskeområde for skrei, kysttorsk, hyse, rødspette, sjøkreps, hummar og krabbe mellom Midtfjorskjeret og Orholmen**

Underskrivne er ikkje i mot oppdrette av laks eller andre fiskeslag med arbeidsplassar og inntekter i Aukra, noko vi kjem tilbake til i slutten av skrivet. Men vi er overtydde om at dette anlegget vil skape store problem og øydelegge det som har vore eit område med stor artsrikdom og viktig fiskefelt for matforsyning til folket på sør-vest sida av Gosssen i hundrevis av år .

**Kommentar og fakta knytt til orienteringsmøtet før jul**

Uttale frå representant frå Hustadvika fiskarlag

Sidan Aukra kommune var *aktiv medverkar* til orienteringsmøtet om Måsøval sine planar om eit stort og ikkje lukka anlegg og stod som underskrivar av power point-framvisingane med feil og manglar er vi særleg vi skuffa over at Måsøval og kommunen også inviterer ein representant frå Hustadvika fiskarlag til å komme med positiv uttale om fiskeoppdrett utan at dette prosjektet var lagt fram for uttale frå lokale medlemmar eller behandla som sak i Hustadvika fiskarlag der aktive fiskarar frå Aukra er med. *Vi ser på dette som eit uheldig forsøk på å påvirke opinionen til å tru at fiskarane godtek plasseringa av anlegget.*

Vi er no kjend med at denne oppdrettssaka har vore oppe til behandling i laget og at deltakarane årsmøtet Hustadvika fiskarlag gjekk i mot søknaden.

**Feil i framlagd bestandskart for torsk**

På møtet vart det lagt fram eit kart med bestandsområde for torsk frå Fiskeridirektoratet, og Anton Skarshaug, den personen med best kjennskap til gyteplassar og fisket etter skrei og kysttorsk i området, påpeika at *kartet var feil* og ikkje viste viktige gyte- og fiskeplassar under eller nær anlegget.

Aukra avslo å vere med då Fiskeridirektoratet kartla bestands- og gyteområde

For nokre år sidan vart alle kommunar i Romsdal inviterte av Fiskeridirektoratet til å bidra til utarbeiding av gyte-og bestandskart for aktuelle fiskeartar innafor kommunegrensene. Ein marinbiolog utførte arbeidet i samarbeid med lokalkjende, og bestandskarta vart send til Fiskeridirektoratet. Nærliggande kommunar som t.d Fræna, Midsund, Molde og Vestnes deltok.Men ikkje Aukra. **Derfor eksisterer det ikkje korrekte bestands- og gytekart for havområda i Aukra basert på lokalkunnskap og utarbeidd av marinbiologar**. Kartet for torsk på orienteringsmøtet er fullstendig feil når det gjeld fiskefelt som blir berørt av eit anlegg med åpne merdar og kan ikkje leggast til grunn i den vidare saksbehandlinga. Men det framlagde kartet, som ikkje inneheld fiskeområda like sør og aust for anlegget samt Horrems- og Hjertvikbukta, viser at delar av anlegget *er innafor framlagd kartområde for torsk*. Berre det bør vere grunn nok til å stoppe planane.

**Innspel til søknad med store feil og manglande opplysningar**

**Nye og feilaktige bestandskart i søknaden frå Måsøval**

Underskrivne fiskarar med praktisk kjennskap til *fiske etter hyse, kysttorsk,skrei,rødspette, sjøkreps*, *hummar* *og krabbe* samt *laks og sjøaure* vil peike på at dei nye bestandskarta i søknaden framleis er *feilaktige eller mangelfulle* når det gjeld aktuelle artar i berørt område. Dette gjer at at organa som skal behandle søknaden, Aukra formannskap og næringsavdelinga i fylket, får feilaktige eller mangelfulle opplysningar om konsekvensane for berørte artar under og i nærleiken av anlegget. *Dette gjeld særleg for karta i vedlegg 2 og 5.*

**Vedlegg 2, s 7 og 8 i søknaden:**

Dette er dei viktigaste karta i søknaden med gyte- og fiskebestandar samt fiskeplassar i berørt område. Karta har både feil og manglar:

Direkte feil:

* Fiskeplassar for passive og aktive reiskapar reiskapar
* Gyte- og fiskeområde for torsk viser ikkje korrekt gyte- og fiskeområde nytta av lokalbefolkning og yrkesfiskarar.Det er ikkje skild mellom artane kysttorsk og skrei.Vi viser til vedlagd kartutkast frå fiskarar med god kjennskap til området. (Vedlegg 1)

Manglande kartlokalisering for artar i området i søknaden:

* Kartlokalisering for kjende fiskeplassar for fiske etter både laks og sjøaure er ikkje med. Det planlagde anlegget ligg i vandringsruta til og frå gyteelvene både for laks og sjøaure. Søknaden gjeld eit ope anlegg og lakselus frå slik anlegg er eit av dei største problema for desse trua artane.
* Kartlokalisering for både gyte- og mykje brukte og fiskeplassar for artane hyse,rødspette, sjøkreps,hummar og krabbe er ikkje med.

**Fiskefelt for sjøkreps under og nær anlegget**

Fiske etter sjøkreps i området frå Midtfjordskjeret til Horrems- og Hjertvikbukta, også under der anlegget er tenkt plassert, har vore drive i lang tid. I dag er det tre yrkesfiskarar og fleire hobbyfiskarar som driv teinefangst etter sjøkreps i berørt område.

Sjøkrepsen er eit stadbunden botndyr som held til i holer på leir- eller sandgrunn. Den lokale bestanden held til i heile berørt område. All erfaring tilseier at eit ope oppdrettsanlegg med denne storleiken vil ureine botnen og totalt øydelegge for krepsefiske no og i overskueleg framtid.

**Brot med kravet om minst 5 km avstand frå villaksstad**

I føresetnadane for etablering oppdrettsanlegg av denne typen er det i føresetnadane at anlegget skal «ligge 5 km fra villakssteder»:Dette gjeld og sjøaure.Dette er også oppgitt som fakta i søknaden frå Måsøval.

Kartet s 17 i søknaden viser at *plassering av anlegget bryt dette avstandskravet*. Fiskeridirektoratet har eit eige kart med lakseførande elver og gyteplassar.I dette tilfellet gjeld det sjøaure. Dette kartet er ikkje vedlagd søknaden. Utsnitt av dette kartet følgjer derfor som vedlegg til innspelet vårt. *Fiskeridirektoratet sitt kart viser at anlegget ved Orholmen ligg nærare enn 5 km frå «villakssteder»*

Laks: Det har vore drive fiske etter laks med laksenot tidlegare og i nyare tid krokgarn på tradisjonsrik notplass rundt 2- 3 km frå anlegget . Plassering er innteikna på vårt vedlagde kartutkast.

Sjøaure: Bakkeleva, som renn ut i Horremsbukta,og Hjertvikelva har vore ein tradisjonell gyteplass for sjøaure. Begge er merka med gyteplass og aureførande strekning på kartet frå Fiskeridirektoratet og ligg og under 5 km frå anlegget! Sjå vedlegg nr 2 med kartutsnitt.

Også tidlegare fiskeplassar for garnfiske av sjøaure som ligg under 5 km frå anlegget er ikkje med i søknaden frå Måsøval.

**Konklusjon:** *Brota på avstandskrava burde åleine vere nok til å underkjenne plasseringa av anlegget.*

**Utkast til kart med gyte- og fiskeplassar basert lokalkunnskap**

Underskrivne, med lang erfring frå fiske i området, har laga eit reelt *utkast til gyte- og fiskeområde* *for pelagiske fiskeartar og skaldyr*  i område vi meiner kan bli påverka av anlegget. Dette følgjer som vedlegg.Det riktige ville vere at kommunen og Fiskeridirektorat fekk utarbeidd kart for alle aktuelle fiskeslag i heile kommunens havområde generelt og berørt område spesielt. Det riktige bestandskartet ville då vise at anlegget ville få store konsekvensar for mange artar. Dersom dette ikkje blir gjort, *ber vi om at vedlagde utkast bygd på fleire generasjonars praktisk erfaring frå fiske etter nemnde artar blir lagt ved og tatt omsyn til i vidare saksbehandling.*

**Konflikt med arealplan for for Aukra 2016-2018**

Vedlegg 5, s 14 i søknaden

Vi har tre kommentarar til dette vedlegget:

1. I den gjeldande kommunale arealplana for 2016-2028 er det *ikkje avsett område for oppdrett*. Vi har fått oppgitt som grunn om at det ikkje var ønskjeleg med fleire enn dei anlegga som allereie finst rundt Gossen. *Vi tolkar plasseringa av anlegget for å vere i strid med gjeldande arealplan.*
2. Området sett av til framtidig fiske på arealplana er ikkje stort nok og i samsvar med lokale fiskarar sin kunnskap. Vi viser til vårt vedlagde kartutkast som også gjeld for framtidig fiske.
3. Vedlegg 5 i søknaden viser at det opne annleget ligg kloss opp til avmerkt område for framtidig fiske i gjeldande arealplan. Forsking viser at det fell 0,5 kg forrestar til botnen for kvart kilo produsert laks. Med 10 merdar med 50 m diameter og eksisterande straumretning og terskelforhold på botnen vil dette truleg bety at heile området avsett for framtidig fiske vil bli øydelagd.

Desse momenta burde vege tungt ved behandling av søknaden.

**Krav til dokumentasjonn før saksbehandling**

I tillegg til feil kartgrunnlag er det mange viktige fakta som som ikkje er med i søknaden og som er vesentleg for å skjøne koneskvensar anlegget kan ha for tradisjonnelle fiskeplassar og mange artar. Før behandling av søknad frå Måsøval om ikkje lukka anlegg mellom Midtfjordskjeret og Orholmen bør kommunen sørgje for at følgjande formalitetar er på plass før vurdering:

1. *Korrekt bestands- og gyteplass for aktuelle artar i berørt område utarbeidd av marinbiologar i samråd med lokale fiskarar som kjenner områda.*
2. *Konsekvensutgreiing knytt til forrestar, miljøgifter mm knytt til gyte- og fiskeplassar i området skissert på vedlagd kart, også for området avsett til framtidig fiske i gjeldande arealplan*
3. *Kart over bandlagd areal der det ikkje kan fiskast ved det omtalte anlegget*
4. *Konsekvensutgreingar for verknad dette anlegget kan føre til for det totale miljøet i påverka område*

**Konklusjon:**

**Landbasert anlegg blir framtida for oppdrett av maritime artar**

Problema med lakselus,rømmingar med konsekvens for villaks i elvane, sjukdommar og store mengder avfall på botnen er kjende, uheldige og unødvendige i framtidig oppdrett. Slike anlegg høyrer fortida til.Troms fylke har nyleg vedteke at ny konsesjonar berre blir gitt i sjø til lukka anlegg og tilrår alternativet landbaserte anlegg. Dette er framtida både av miljømessige, praktiske og økonomiske grunnar. Slike anlegg er i drift i fleire land.Det næraste under planlegging er i Harøysundet, Fræna. I Fredrikstad er *Fredrikstad Seafood* i ferd med å starte opp eit større oppdrettsanlegg med resirkulering av vatn, full kontroll på inntaket og på utslepp av vatn frå produksjonsanlegget. Landbaserte anlegg er ikkje problemfrie, men har mange fordelar miljømessig og økonomisk.

Underskrivne vil difor oppfordre kommunen- i staden for å gå inn for denne søknaden med så mange feil, manglar og ikkje utgreidde kosekvensar- til å medverke og legge forholda til rette for at Måsøval og andre selskap skal kunne få tomt, veg, straum, vatn,sjøvatn og støtte frå næringsfondet til eit slikt framtidsretta oppdrettsanlegg i Aukra kommune.

Vedlegg til innspelet:

1. Utkast til reelt kart for fiske- og gyteområde for aktuell artar.
2. Utsnitt frå Fiskeridirektoratet sitt kart som gjeld laks og sjøaure

Aukra , februar 2019

Anton Skarshaug Arthur Sølvik Hans Christian Braarud Asbjørn Windstad